1Am Aafang het Gott der Himel und d Ärden erschaffe. 2D Ärden isch ei wyti Wüeschti gsi. Fyschteri het d Urfluet zueddeckt. Der Geischt vo Gott het über ds Wasser gwääit.  3Gott het gseit: «Liecht söll wärde!» So isch ds Liecht worde. 4Gott het gseh, dass ds Liecht guet isch. Da het Gott ds Liecht vo der Fyschteri trennt, 5und Gott het em Liecht Tag gseit und der Fyschteri Nacht. Es isch Aabe worde und Morge - e Tag.  6Gott het gseit: «Zmitts i de Fluete söll's es Gwölb gä, wo ds einte Wasser vom andere trennt.» 7Gott het das Gwölb gmacht und dermit d Fluete under em Gwölb vo dene über em Gwölb trennt. 8 Em Gwölb het er Himel gseit. Es isch Aabe worde und Morge - e zwöite Tag.  9Gott het gseit: «Alls Wasser under em Himel söll a eis Ort zämeloufe, dass me ds Trochnige cha gseh.» So isch es gscheh. 10Em Trochnige het Gott Land gseit, und em zämegloffne Wasser het er Meer gseit. Und Gott het gseh: So isch es guet. 11Gott het gseit: «Ds Land söll gruene, söll Pflanze mit Same la wachse und Obschtböum, jede mit syne Frücht und sym Same dinn.» So isch es gscheh. 12Ds Land het ggruenet, alli Arte vo Pflanze sy cho mit Same, und Obschtböum, jede mit syne Frücht und sym Same dinn. Und Gott het gseh: So isch es guet. 13Es isch Aabe worde und Morge - e dritte Tag.  14 Gott het gseit: «Es söll Liechter gä am Himelsgwölb, wo der Tag vo der Nacht underscheide, als Zeiche, für d Feschtzyte und d Tagen und d Jahr z bestimme. 15D Liechter sölle's sy am Himelsgwölb, und uf d Ärde sölle si schyne.» So isch es gscheh. 16Gott het di zwöi grosse Liechter erschaffe, ds grössere Liecht, für über e Tag z regiere, und ds chlynere, für über d Nacht z regiere, und derzue no d Stärne. 17Die het Gott alli a ds Himelsgwölb gheftet, dass si uf d Ärde schyne 18und über e Tag und d Nacht regiere. Sie sölle ds Liecht vo der Fyschteri trenne. Und Gott het gseh: So isch es guet. 19Es isch Aabe worde und Morge - e vierte Tag.  (Us em erschte Buech Mose, Kapitel 1, Värs 1 - 19)